Muzej Manastira Žitomislić
Muzej Manastira Žitomislić smješten je na južnom području grada Mostara, u Bosni i Hercegovini. Otvoren je 7. aprila 2019. godine. U njemu se nalazi vrijedna manastirska riznica koja je nakon 27 godina vraćena u ovaj objekat. Zbog višebrojnog stradanja manastira, uspjelo se sačuvati samo 10% onoga što je manastir imao i stvarao kroz vijekove. Za vrijeme rata u Bosni i Hercegovini 1992. godine, manastirsku riznicu su spasile monahinje ovog manastira, koje su stare vrijedne manastirske predmete prenijele u Srbiju. Nakon toga, ikone su bile restaurirane i potom vraćene u Eparhiju. Muzej je danas bogat zbirkama ikona čiji su autori srpski, italo-kritski i ruski, te predmetima za crkvenu upotrebu i rukopisnih knjiga od kojih jedna potječe iz 14. vijeka. Najpoznatiji artefakt su carske dveri majstora Radula iz 1676. godine, rađene tehnikom duboreza i kasnije dodatom pozlatom. Na njima su mali prikazi kralja Davida i Solomona, a u donjem dijelu vrata, s lijeve strane imamo arhanđela Gabriela, a s desne presvetu Bogorodicu, odnosno prikaz Blagovještenja presvete Bogorodice kome je Manastir Žitomislić i posvećen.